**Statusrapport for tilflytning***Periode den 01.10.2018 – 31.12.2021*

I tabellerne ses Læsøs befolkningstal og dens udvikling fra 2018 til 2021. Det er derfor muligt for at sammenligne månederne og forløbet. Bruttotilgangen er stadig i plus.

Hvis man kun ser på differencen mellem tilflyttere og fraflyttere i 2021 og ser bort fra nyfødte og dødsfald, så har Læsø kommune haft en tilgang på 33 personer i 2021.

Befolkningstallet for 2021 er desværre stadig dalende. Dette skyldes bl.a. den høje gennemsnitsalder og den store difference mellem fødsler og dødsfald. I det efterfølgende vil der ses nærmere på Læsøs udvikling og udfordringer, ved at gennemgå forskellige nøgletal.

I 2021 er der kommet 157 nye borgere, hvoraf 11 personer er nyfødte dvs. en tilflytning på 146 personer. Heraf er 14 personer under 16 år og 105 personer under 65 år, resten er over 65 år og som regel på pension.

I 2018 var der en tilgang på 114 nye borgere, hvoraf 7 personer var nyfødte dvs. en tilflytning på 107 personer. Hvert år er nettotilgangen steget.

Fraflytningen udgør i alt 113 borgere i 2021, hvilket er 10 personer mindre end i 2020. Årsagerne til at folk flytter har bl.a. været,at man ikke har kunnet sælge sit hus på fastlandet, videreuddannelse og skilsmisser, hvor børnene er flyttet med.

|  |  |  |  |  |
| --- | --- | --- | --- | --- |
|  | **2018** | **2019** | **2020** | **2021** |
| **Befolkn. primo** | 1809 | 1804 | 1793 | 1769 |
| Tilflyttere | 92 | 109 | 105 | 128 |
| Indrejste | 15 | 11 | 19 | 18 |
| Fødte | 7 | 8 | 9 | 11 |
| **Tilgange i alt** | **114** | **128** | **133** | **157** |
| Fraflyttere | -93 | -101 | -116 | -110 |
| Udrejste | -6 | -8 | -7 | -3 |
| Dødsfald | -20 | -30 | -34 | -37 |
| **Afgange i alt** | **-119** | **-139** | **-157** | **-150** |
| **Befolkn. ultimo** | **1804** | **1793** | **1769** | **1776** |



|  |  |  |  |
| --- | --- | --- | --- |
| Gennemsnitsalder for tilflyttere i alt: |  |  | 49,71 |
| Gennemsnitsalder for fraflyttere i alt: |  |  | 41,57 |

***Tabellerne gælder for perioden 01.01.2021 til og med 01.01.2022***

I Læsø Kommune er gennemsnitsalderen 53,6[[1]](#footnote-1) år og cirka halvdelen af øens befolkning er over 60 år[[2]](#footnote-2). Dette hænger sammen med, at mange bliver ældre på Læsø og at man er nødt til at fraflytte kommunen, for at tage en uddannelse. Gennemsnitsalderen for fraflyttere i 2021 er 41,5 år og gennemsnitsalderen for tilflyttere ligger på 49,7 år i 2021. Der er lige mange mænd eller kvinder der flytter til eller fra Læsø kommune.

I de to efterfølgende diagrammer, ser man alderen på de der er flyttet til og fra Læsø kommune igennem de sidste tre år. Det ses tydeligt at det største udsving er i teenageårende og starten af 20´erne. Dette kan blandt andet skyldes, at vi har en hel 9. klasse der forlader kommunen, for at videreuddanne sig og at vi i turistsæsonen ikke har hjælpende hænder nok til at betjene alle de handlende. Hvilket betyder, at vi er nødt til at importere arbejdskraft. Desværre betyder det også, at de fraflytter øen igen, når sæsonen er slut og der ikke længere er behov for deres arbejdskraft.

Mange vælger at flytte til øen i starten af 30´erne, formentlig fordi de har fundet job og arbejde på øen. Der ses igen et massivt udsving i aldersgruppen 50-59 år, hvor mange vælger at bosætte sig på Læsø. Sammenlignes dette med fraflytningen, er denne langt lavere i samme årgang.

Jeg oplever at rigtig mange er pro Læsø og virkelig drømmer om, at kunne få kabalen til at gå op, så de kan bo og arbejde i vores kommune. Når vi ser på boligsalget i alle kommuner har Læsø fået en meget fin 12´te plads[[3]](#footnote-3). Ser man på i hvilke kommuner danskerne helst vil bo i, så ligger Læsø i midten og er oven i købet den kommune i Nordjylland, som man helst vil bo. Læsø er placeret på plads nummer 42 ud af Danmarks 98 kommuner. Blandt de 25 kommuner der ligger lavest i indekset er desværre alle andre kommuner i region Nordjylland ud over Læsø. Vel og mærke drejer det sig om lejeboliger og dem har vi ikke mange af i kommunen. I det øjeblik der kommer en lejebolig er den også lejet ud. I den forbindelse kan jeg kun rose alle de private initiativer der har været for at etablere lejeboliger, uden dem havde det virkelig været svært at finde tag over hovedet til tilflyttere[[4]](#footnote-4).

For at få afklaret spørgsmålet om arbejde til dem der flytter over på Læsø, har jeg holdt øjne og ører åbne for hvilke muligheder der er. Jeg har forsøgt at imødekomme udfordringen med at finde medarbejdere, ved at lave jobopslag og brede disse ud i diverse sociale medier samt på hjemmesiden. Enhver ny medarbejder på Læsø giver et potentiale for en ny tilflytter. Ligeledes har jeg kontaktet forskellige firmaer i kommunen, for at høre ind til en mulig arbejdsplads for en tilflytter, hvis kompetenceområde ikke lige er slået op under ledige stillinger.

Det næste er spørgsmål er, hvor kan man bo, når man gerne vil flytte til Læsø. I dette tilfælde har det for det meste været en udfordring at finde lejebolig til familier med teenagebørn, da der her er et større behov for værelser i boligen. Udfordringen er der især, når det gælder lejeboliger! Jeg vil i denne sammenhæng både rose og sige tak såvel til kommunen[[5]](#footnote-5) såvel som de private investorer, der har set behovet og kunnet sørge for at købe huse og renovere disse med udlejning for øje. Der er et stort behov for ikke kun lejeboliger i forskellige størrelser, men også for at kunne leje nogle boliger, der lever op til nutidens standarder.

Vi har mange der gerne vil starte med at pendle, ikke hver dag, men flere gange om måneden. Dette giver et større behov for mindre lejeboliger, der evt. kan deles. For det meste drejer det sig om plejepersonale til ældreområdet og her ville det være en fordel, at finde boliger udelukkende med dette formål og f.eks. med en klausul om tidsbegrænsning, eftersom målet er at personen skal blive fastboende.

For at man som tilflytter også ønsker at blive boende, er det for mange vigtigt at få skabt sig et netværk og et fællesskab. Mange gange har jeg koblet de nye tilflytteres fritidsinteresser sammen med de eksisterende foreninger og/eller de små grupper der mødes for dyrke fælles interesser.

Betragtes de sidste fire års udvikling i Læsøs befolkningstal, ses det tydeligt at alle tal er steget fødsler og dødstal, til- og fraflytning samt ind- og udrejse. Dog ser vi også, at selvom antallet af tilflyttere og indrejste hvert år er højere end tallet for fraflyttere og udrejste, så er det samlede befolkningstal faldende. Ser vi så på befolkningsfremskrivningen i Danmarks Statistik falder tallet fortsat[[6]](#footnote-6).

Dette ses desværre ikke kun i Læsø Kommune, men er et fænomen, der ses i langt de fleste udkantsområder i hele Norden. Heldigvis har foreningen Landdistrikterne også fået øjnene op herfor og gør alt hvad de kan for at komme dette problem i møde f.eks. ved at kæmpe for billigere boliglån i disse områder[[7]](#footnote-7).

Læsøs overordnede og stigende udfordring, i forhold til at bibeholde et bæredygtigt helårssamfund, skal findes i den demografiske udvikling. Den skæve demografiske sammensætning med stort antal ældre, kritisk hurtigt faldende befolkningstal i den erhvervsaktive alder og et samlet dalende befolkningstal, skaber

store udfordringer for helårssamfundet Læsø og for kommunens økonomi. Den vigtigste løsning på udfordringen er at skabe et bæredygtigt fundament for bosætning. Dette indgår i nærmest alle landdistriktskommuners strategiske mål. Samtidigt er dette mål en af de sværeste udfordringer at skabe en reel løsning på. Da Læsø har landets skæveste aldersfordeling samt den hurtigst dalende andel af befolkningen i den erhvervsaktive alder, er det magtpåliggende for Læsø kommune, at der hurtigt findes en konkret løsning til at skabe øget bosætning. Bosætning af nye borgere drives frem af muligheder for arbejdspladser. Arbejdspladser skabes gennem vækst. Vækst skabes gennem en målrettet strategisk indsats, inden for de erhvervsområder, som har et reelt vækstpotentiale på øen. Dette blev undersøgt og påvist af Implement Consulting for Læsø Kommune, i samarbejde med Realdania, KL og Ministeriet for By, Bolig og Landdistrikter.

**Bilag**









1. https://www.statistikbanken.dk/statbank5a/default.asp?w=2560 [↑](#footnote-ref-1)
2. https://www.statistikbanken.dk/statbank5a/default.asp?w=2560 [↑](#footnote-ref-2)
3. https://www.boligsiden.dk/nyheder/2022/01/tjek-din-kommune-saa-mange-boliger-er-der-solgt-i-2021/?fbclid=IwAR0zQmivrynGrM-2ioH14xapbMc5esz8zA\_\_Edm\_3ybZs7pQrb77Tidpzes [↑](#footnote-ref-3)
4. https://via.ritzau.dk/pressemeddelelse/danskerne-vil-bo-i-dragor?publisherId=13559512&releaseId=13597805 [↑](#footnote-ref-4)
5. https://via.ritzau.dk/pressemeddelelse/flere-midler-til-almene-boliger-pa-oerne?publisherId=4127023&releaseId=13637338 [↑](#footnote-ref-5)
6. https://www.statistikbanken.dk/statbank5a/default.asp?w=2560 [↑](#footnote-ref-6)
7. https://via.ritzau.dk/pressemeddelelse/landdistrikter-statsgaranti-pa-boliglan-giver-landdistriktsborgere-et-staerkt-kort-pa-handen?publisherId=4127023&releaseId=13636310 [↑](#footnote-ref-7)